2. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทที่อาจส่งผลกระทบถึงผลการดำเนินงานของบริษัทและผลตอบแทนในการลงทุนของผู้ลงทุน
สรุปได้ดังนี้

2.1 ความเสี่ยงทางด้านสภาพคล่องจากนโยบายการเก็บสินค้าคงเหลือ

เนื่องจากลักษณะการประกอบธุรกิจของบริษัทเป็นการซื้อสินค้าเพื่อนำมาจัดจำหน่ายให้แก่ลูกค้า
(Trading Business)
โดยมีสินค้าหลากหลายประเภทไว้พร้อมให้บริการตามความต้องการของลูกค้า นอกจากนี้
บริษัทยังมีนโยบายการให้บริการเก็บสินค้าสำรองสำหรับลูกค้า
ประกอบกับการที่สินค้าส่วนใหญ่ที่บริษัทจัดจำหน่ายในปัจจุบันมี Lead Time ที่ค่อนข้างนานประมาณ
45-90 วัน
บริษัทจึงมีความจำเป็นที่จะต้องเก็บสินค้าคงเหลือไว้ให้เพียงพอที่จะสามารถทำให้ลูกค้ามั่นใจได้ว่า
บริษัทจะสามารถส่งมอบสินค้าได้ทันตามความต้องการของลูกค้า
ซึ่งถือเป็นข้อได้เปรียบของบริษัทที่มีเหนือคู่แข่ง

จากเหตุผลดังกล่าวอาจทำให้บริษัทมีความเสี่ยงในการมีสินค้าคงเหลือจำนวนมาก
ซึ่งจะก่อให้เกิดภาระกับบริษัททั้งในด้านค่าใช้จ่ายในการจัดเก็บสินค้าและสภาพคล่อง
ซึ่งภาระในการจัดเก็บและบริหารสินค้าคงเหลือดังกล่าวจะแปรผันไปตามยอดขายสินค้าที่เพิ่มขึ้น
ดังนั้น หากยอดขายของบริษัทมีการเติบโตอย่างมีนัยสำคัญและต่อเนื่อง
บริษัทจะต้องจัดหาเงินทุนเพิ่มเติมเพื่อนำมาใช้ในการประกอบธุรกิจ อย่างไรก็ตาม
การที่บริษัทมีความสัมพันธ์ที่ดีกับผู้ผลิตสินค้า (Supplier)
ทำให้ได้รับความร่วมมือเป็นอย่างดีจากผู้ผลิตสินค้าในการเก็บรักษาสินค้าบางส่วนที่ยังไม่ถึงกำหนดส่งมอบให้แก่ลูกค้าจึงทำให้บริษัทสามารถประหยัดค่าใช้จ่ายในการจัดเก็บสินค้าคงคลังได้ในระดับหนึ่ง

นอกจากนี้
ด้วยประสบการณ์ในการบริหารสินค้าคงเหลือของบริษัทและการมีฐานลูกค้าจำนวนมากและหลากหลาย
ทำให้บริษัทสามารถบริหารจัดการและจัดจำหน่ายสินค้าที่บริษัทเก็บไว้ได้อย่างมีประสิทธิภาพ
แม้จะมีภาวะราคาแร่ที่ผันผวน
เนื่องจากสินค้าคงเหลือดังกล่าวจำเป็นต้องคงความสามารถในการแข่งขันด้านราคาขายด้วยเช่นกัน
ยิ่งไปกว่านั้น เพื่อเป็นการป้องกันความเสี่ยงดังกล่าวอีกทางหนึ่ง
บริษัทยังมีนโยบายในการเก็บรักษาสินค้าในรูปแบบที่จะช่วยเพิ่มความยืดหยุ่นในการแปรรูปสินค้าเพื่อตอบสนองความต้องการของลูกค้าที่เปลี่ยนแปลงอยู่ตลอดเวลา
เช่น
บริษัทมีนโยบายที่จะเก็บผลิตภัณฑ์ทองแดงและทองเหลืองชนิดม้วนให้มีหน้ากว้างมากที่สุดเพื่อที่จะสามารถตัดซอยให้มีขนาดที่ตรงกับความต้องการของลูกค้า
หรือการใช้ฐานข้อมูลในการวิเคราะห์ขนาดหน้ากว้างที่แน่นอน
ซึ่งควรสั่งซื้อและจัดเก็บเพื่อรองรับความต้องการได้อย่างรวดเร็วและประหยัดค่าใช้จ่ายตัดซอย
อย่างไรก็ดี เศษโลหะที่เหลือจากการตัดซอย
บริษัทสามารถขายคืนให้กับผู้ผลิตเพื่อนำไปหลอมรีดกลับมาเป็นสินค้าใหม่ได้

ตลอดระยะเวลาที่ผ่านมา
แม้บริษัทยังไม่เคยประสบปัญหาจากการขายสินค้าไม่ได้หรือการมีสินค้าคงเหลือค้างเป็นจำนวนมาก
(Dead Stock) จนก่อให้เกิดภาระเกินกว่าที่บริษัทจะบริหารจัดการได้แต่อย่างใด
เพื่อป้องกันปัญหากรณีที่เกิดเหตุการณ์ลูกค้าทั้งปวงของบริษัทได้รับผลกระทบจากวิกฤตเศรษฐกิจโลกทั้งในด้านปริมาณความต้องการและราคาวัตถุดิบมีความผันผวนแบบฉับพลันและรุนแรง
บริษัทจึงมีการควบคุมการระบายสินค้าให้เป็นไปตามเป้าหมาย โดยเริ่มจากกำหนดการรับเข้าสินค้า
กำหนดตำแหน่งจัดเก็บที่สามารถควบคุมระยะเวลาการจัดเก็บ
กำหนดตารางการขนส่งสินค้าของลูกค้าแต่ละราย
ลดปริมาณการเก็บสินค้าสำรองกรณีที่ลูกค้าไม่สามารถกำหนดแผนการใช้วัตถุดิบที่แน่นอนให้แก่บริษัท

2.2 ความเสี่ยงทางด้านสภาพคล่องและความเสี่ยงด้านการให้สินเชื่อ

ความเสี่ยงด้านสภาพคล่องเกิดจากความเป็นไปได้ที่ลูกค้าอาจจะไม่สามารถจ่ายชำระหนี้ให้แก่บริษัทได้ภายในกำหนดเวลาโดยปกติของการค้า
เพื่อจัดการความเสี่ยงนี้ บริษัทได้ประเมินความสามารถทางการเงินของลูกค้าเป็นระยะๆ
ความเสี่ยงด้านการให้สินเชื่อหมายถึงความเสี่ยงที่คู่สัญญาไม่ปฏิบัติตามข้อกำหนดในสัญญา
ซึ่งอาจก่อให้เกิดความเสียหายทางการเงินแก่บริษัท
ผู้บริหารของบริษัทเชื่อว่าบริษัทไม่มีความเสี่ยงที่เป็นสาระสำคัญ
เนื่องจากบริษัทได้มีการจัดตั้งหน่วยงานควบคุมสินเชื่อเพื่อทำการพิจารณาคำขอสินเชื่อให้แก่ลูกค้า
วิเคราะห์ความเสี่ยง ประเมินคุณภาพหนี้
รวมถึงการหาแนวทางปรับปรุงแก้ไขและการติดตามการชำระเงินของลูกค้าอย่างใกล้ชิด
ผลจากการจัดตั้งหน่วยงานดังกล่าวบริษัทสามารถควบคุมและรักษาระดับอัตราหมุนเวียนจำนวนวันในการเก็บหนี้และสามารถลดปริมาณหนี้ที่มีอายุเกินกำหนดได้ดี
นอกจากนี้ บริษัทยังใช้บริการที่ปรึกษาทางกฎหมายเพื่อให้คำแนะนำ
วิเคราะห์สถานภาพการติดตามหนี้ กำหนดแนวการบริหารจัดการหนี้
รวมถึงกรณีที่ต้องดำเนินการทางกฎหมายกับลูกหนี้ที่มีปัญหา

2.3 ความเสี่ยงจากการพึ่งพาผู้ผลิตสินค้า (Supplier) น้อยราย

บริษัทดำเนินธุรกิจเป็นผู้จัดจำหน่ายผลิตภัณฑ์โลหะสำหรับใช้ในอุตสาหกรรมต่างๆ
รวมทั้งวัสดุเพื่อใช้ในการก่อสร้าง โดยสั่งซื้อสินค้าโดยตรงจากผู้ผลิตสินค้าแต่ละประเภท ในปี 2555
บริษัทไม่มีการสั่งซื้อสินค้าจากผู้ผลิตรายใดในสัดส่วนเกินกว่าร้อยละ 30 ของยอดสั่งซื้อสินค้ารวม
ยกเว้นสัดส่วนการสั่งซื้อสินค้าแต่ละชนิด
บริษัทจะมีการสั่งซื้อสินค้าจากผู้ผลิตหลักแต่ละรายคิดเป็นสัดส่วนมากกว่าร้อยละ 30 ดังนั้น
อาจถือได้ว่าบริษัทมีความเสี่ยงกรณีที่ผู้ผลิตสินค้าไม่สามารถส่งสินค้าตามคำสั่งซื้อหรือผู้ผลิตขายสินค้าโดยตรงให้กับลูกค้าโดยไม่ผ่านบริษัทหรือแต่งตั้งให้ผู้จัดจำหน่ายรายอื่นเป็นผู้จัดจำหน่ายหลักแทนบริษัท
ซึ่งจะส่งผลกระทบต่อการดำเนินงานของบริษัท

อย่างไรก็ตาม ตลอดระยะเวลา 20 ปีที่บริษัทดำเนินธุรกิจยังไม่เคยประสบปัญหาดังกล่าวแต่อย่างใด
ทั้งนี้ เนื่องจากผู้ผลิตแต่ละรายต่างก็มีความมั่นคงและเป็นบริษัทที่มีชื่อเสียงเป็นที่ยอมรับทั่วโลก
รวมทั้งสินค้าของผู้ผลิตดังกล่าวยังได้รับการรับรองคุณภาพมาตรฐาน ISO
และมีระบบควบคุมภายในที่รัดกุม
โดยบริษัทมีการศึกษาข้อมูลและนโยบายที่ชัดเจนของผู้ผลิตทุกรายอย่างละเอียดเพื่อป้องกันปัญหาอันอาจเกิดจากความไม่แน่นอนด้านนโยบายของผู้ผลิตบางราย
ในกรณีพิเศษดังกล่าว บริษัทมีนโยบายพิจารณาเพิ่มตราสินค้า (Brand) จากผู้ผลิตรายอื่นที่น่าเชื่อถือ
โดยสินค้าจะต้องได้มาตรฐานสากลและเป็นที่ยอมรับทั่วโลก

นอกจากนี้ บริษัทยังมีแผนการตลาดที่ชัดเจนและความสัมพันธ์ที่ดีและยาวนานกับผู้ผลิตสินค้า
ทำให้บริษัทมีอำนาจต่อรองในการซื้อสินค้ามากขึ้นและส่งผลให้สามารถสร้างความเชื่อมั่นให้กับลูกค้าได้มากยิ่งขึ้น
ทั้งนี้ บริษัทยังสามารถเอื้อประโยชน์ในการทำธุรกิจให้แก่ผู้ผลิตสินค้าได้อีกด้วย เช่น
การที่บริษัทมีระบบการเก็บสินค้าสำรองและมีฐานลูกค้าขนาดใหญ่
ทำให้สามารถสั่งสินค้าเป็นจำนวนมากได้
โดยการรวบรวมคำสั่งซื้อจากลูกค้าทั้งรายใหญ่และรายย่อยที่มีปริมาณการสั่งซื้อไม่ครบตามจำนวนคำสั่งซื้อขั้นต่ำที่ผู้ผลิตกำหนด
ซึ่งวิธีการดังกล่าวจะทำให้ผู้ผลิตสามารถขายสินค้าได้มากขึ้นและในขณะเดียวกันก็จะช่วยลดต้นทุนในการสั่งซื้อสินค้าให้กับลูกค้าได้ด้วย

2.4 ความเสี่ยงจากความผันผวนของต้นทุนสินค้า

ผลิตภัณฑ์โลหะที่บริษัทเป็นผู้จัดจำหน่ายส่วนใหญ่เป็นสินค้าหลักทั่วไป (Base Metal Commodities)
ที่มีราคาผันแปรตามราคาซื้อขายในตลาดโลก
โดยจะขึ้นอยู่กับอุปสงค์และอุปทานของสินแร่แต่ละชนิดทั่วโลก โดยเฉพาะอย่างยิ่ง ทองแดง สังกะสี
นิกเกิล และอะลูมิเนียม ซึ่งเป็นสินแร่หรือวัตถุดิบต้นน้ำของผลิตภัณฑ์ที่บริษัทจัดจำหน่าย
โดยหากมีปัจจัยต่างๆ
ที่ส่งผลให้ปริมาณความต้องการใช้สินแร่เพิ่มสูงขึ้นหรือปริมาณสินแร่ที่ผลิตได้ในตลาดมีลดน้อยลง เช่น
ความต้องการใช้สินแร่เพิ่มขึ้นอย่างมีนัยสำคัญจากผู้ผลิตในประเทศจีน
การนัดหยุดงานของคนงานในเหมืองแร่ การเก็งกำไรของสถาบันนักลงทุนต่างๆ
ล้วนส่งผลให้ราคาของสินแร่ดังกล่าวเพิ่มสูงขึ้นมาโดยตลอด ในทางกลับกัน
เมื่อเศรษฐกิจโลกประสบปัญหาต่างๆ อาทิ ปัญหาหนี้สินของประเทศในแถบยุโรป
ปัญหาภาวะถดถอยของเศรษฐกิจ ความต้องการใช้สินแร่จะลดลงทันที แม้โรงถลุงแร่ต่างๆ
จะตัดลดกำลังการผลิต แต่สต๊อกสินค้าของโลกก็อาจปรับเพิ่มขึ้น ส่งผลให้ราคาแร่ลดลงอย่างรุนแรง
ดังนั้น
หากต้นทุนราคาสินค้ามีการปรับตัวสูงขึ้นหรือลดลงอาจส่งผลให้บริษัทมีความเสี่ยงจากการที่ไม่สามารถปรับราคาขายสินค้าได้ในอัตราที่เท่ากันกับอัตราการเพิ่มขึ้นหรือลดลงของต้นทุนราคาวัตถุดิบดังกล่าว
ลูกค้าบางรายอาจปฏิเสธการรับมอบสินค้าในกรณีที่ราคาปรับตัวลดลงอย่างรุนแรง อย่างไรก็ดี
ปัจจุบันลูกค้าส่วนใหญ่มีความเข้าใจถึงภาวะความผันผวนดังกล่าวดีขึ้นมาก
โดยลูกค้าจะยังคงรักษาสัญญาตามข้อตกลงซื้อขายเพื่อมิให้สูญเสียความน่าเชื่อถือเช่นกัน

ภาพแสดงความเคลื่อนไหวของราคาแร่ ปี 2551-2555 (ปี 2008 -2012)

  อะลูมิเนียม (Aluminium) Copper (ทองแดง)

[][]

  นิกเกล (Nickel) สังกะสี (Zinc)

[]

  ที่มา: www.metalprices.com

ในปี 2555 ราคาแร่แม้จะมีความผันผวนแต่ราคาเคลื่อนไหวอยู่ในกรอบแคบๆ
และมีเสถียรภาพมากขึ้นเมื่อเปรียบเทียบกับปี 2553-2554
ประกอบกับปัจจุบันบริษัทมีระบบการบริหารจัดการคำสั่งซื้อที่ดี
สามารถนำข้อมูลมาวิเคราะห์เพื่อสั่งซื้อได้อย่างมีประสิทธิภาพ
จึงไม่เน้นการใช้เครื่องมือทางการเงินเพื่อลดความไม่แน่นอนของกระแสเงินสดในอนาคตที่เกิดจากการเปลี่ยนแปลงของราคาสินค้า
แม้จะเป็นกลยุทธ์ในการป้องกันความเสี่ยงโดยการทำสัญญาป้องกันความเสี่ยง Copper Swap and
Option Contracts กับธนาคารที่สามารถให้บริการด้านนี้ ซึ่งไม่มีการส่งมอบสินค้าจริง

อย่างไรก็ดี บริษัทยังคงมีสัญญาป้องกันความเสี่ยงจากราคาทองแดง (Copper Swap and Option
Contracts) กับธนาคารต่างประเทศแห่งหนึ่งจำนวนหนึ่งฉบับ ซึ่งไม่มีการส่งมอบสินค้าจริง
โดยมีปริมาณตามสัญญาที่เปิดไว้จำนวน 50 ตัน สัญญาดังกล่าวครบกำหนดในวันที่ 1 มิถุนายน 2556

2.5 ความเสี่ยงจากอัตราแลกเปลี่ยน

บริษัทมีลูกหนี้การค้า เจ้าหนี้การค้า และหนี้สินภายใต้สัญญาทรัสต์รีซีฟ (Trust Receipts)
ที่เป็นเงินตราต่างประเทศ
ซึ่งก่อให้เกิดความเสี่ยงจากความผันผวนของอัตราแลกเปลี่ยนเงินตราต่างประเทศ
ในการบริหารความเสี่ยงจากอัตราแลกเปลี่ยนบริษัทได้ทำสัญญาซื้อขายเงินตราต่างประเทศล่วงหน้าส่วนเป็นส่วนใหญ่
อย่างไรก็ดีบริษัทยังคงมีความเสี่ยงจากอัตราแลกเปลี่ยนสำหรับลูกหนี้การค้า เจ้าหนี้การค้า
และหนี้สินภายใต้สัญญาทรัสต์รีซีฟ (Trust Receipts)
ที่ไม่ได้ทำสัญญาซื้อขายเงินตราต่างประเทศล่วงหน้าครอบคลุมไว้สำหรับการเก็บสินค้าสำรองเพื่อลูกค้า
บริษัทจะพิจารณาทำสัญญาซื้อขายเงินตราต่างประเทศล่วงหน้าครอบคลุมมูลค่าสินค้าสำรองตามการขายและภาวะตลาด
โดยผู้บริหารมีการดูแลอย่างใกล้ชิด

ณ วันที่ 31 ธันวาคม 2555 บริษัทมีหนี้สินทางการเงินที่เป็นสกุลเงินตราต่างประเทศจำนวน 12.1
ล้านเหรียญสหรัฐ (2554 : 9.0 ล้านเหรียญสหรัฐ)

2.6 ความเสี่ยงจากอัตราดอกเบี้ย

ความเสี่ยงจากอัตราดอกเบี้ยเกิดจากการเปลี่ยนแปลงของอัตราดอกเบี้ยในตลาดในอนาคต
ซึ่งอาจส่งผลกระทบต่อการดำเนินงานและกระแสเงินสดของบริษัท ในปี 2554
ช่วงต้นปีแม้อัตราดอกเบี้ยยังอยู่ในเกณฑ์ที่ต่ำ แต่มีแนวโน้มปรับตัวเพิ่มขึ้น
แต่ด้วยปัญหาอุทกภัยในประเทศไทยที่เกิดขึ้นรุนแรงช่วงกลางไตรมาส 4 ของปี
ประกอบกับปัญหาหนี้สินแถบยุโรป ทำให้ในปี 2555
ดอกเบี้ยยังคงอยู่ในช่วงขาลงเพื่อช่วยกระตุ้นเศรษฐกิจโลก
ปัจจุบันภาวะเศรษฐกิจโลกในหลายประเทศเริ่มมีสัญญาณปรับตัวดีขึ้น ดังนั้น
ภาวะเงินเฟ้อในอนาคตอันใกล้อาจกดดันให้อัตราดอกเบี้ยมีแนวโน้มทรงตัวหรือปรับเพิ่มขึ้นได้

ในปี 2555 บริษัทได้ทำสัญญาป้องกันความเสี่ยงจากอัตราดอกเบี้ย (Interest Rate Swap
Contract) กับธนาคารต่างประเทศแห่งหนึ่งจำนวนหนึ่งฉบับ สำหรับเงินต้นจำนวน 300 ล้านบาท
สัญญาดังกล่าวมีกำหนดเวลา 3 ปี สิ้นสุดวันที่ 3 มิถุนายน 2557

2.7 ความเสี่ยงจากการมีคู่แข่งซึ่งเป็นผู้ประกอบการรายใหม่

สำหรับธุรกิจนำเข้าและจัดจำหน่ายผลิตภัณฑ์วัตถุดิบอุตสาหกรรมและวัสดุเพื่อใช้ในการก่อสร้างให้กับผู้ประกอบการชั้นนำในอุตสาหกรรมต่างๆ
เช่น อุตสาหกรรมผลิตชิ้นส่วนรถยนต์ อุตสาหกรรมผลิตชิ้นส่วนอิเล็กทรอนิกส์
อุตสาหกรรมผลิตอุปกรณ์ไฟฟ้า อุตสาหกรรมผลิตสปริง อุตสาหกรรมบรรจุภัณฑ์
รวมทั้งผู้รับเหมางานระบบสำหรับโครงการก่อสร้าง ถือเป็นธุรกิจที่ผู้ประกอบการรายใหม่ๆ
ไม่มีความจำเป็นในการลงทุนด้านอุปกรณ์เครื่องจักรมากนักจึงมีโอกาสที่คู่แข่งขันรายใหม่จะเข้ามาประกอบธุรกิจประเภทนี้ได้
ผลกระทบที่ตามมาก็คือการแข่งขันด้านราคาที่จะทวีความรุนแรงมากขึ้น

ดังนั้น
บริษัทจึงได้กำหนดแนวทางการทำงานโดยเน้นให้เกิดประสิทธิภาพสูงสุดและให้สอดคล้องกับนโยบายบริษัท
เพื่อแสดงความมุ่งมั่นสู่ความเป็นผู้นำในธุรกิจกระจายสินค้าและเพื่อตอบสนองความพึงพอใจสูงสุดของลูกค้าอย่างต่อเนื่องด้วยการพัฒนาความเป็นเลิศด้านผลิตภัณฑ์
บริการ ทีมงาน เทคโนโลยี ระบบการทำงาน
ทำให้ลูกค้าเกิดความไว้วางใจในการสั่งซื้อสินค้าจากบริษัท
โดยปัจจุบันบริษัทได้นำระบบข้อมูลสารสนเทศมาพัฒนาเป็นโปรแกรมการทำงานในทุกส่วนงานขององค์กรโดยเฉพาะส่วนงานขาย
ทั้งนี้ เพื่อลดขั้นตอนและข้อจำกัดในการทำงานและเพื่อความรวดเร็วแม่นยำในการเข้าถึงข้อมูลด้วย
นอกจากนี้ บริษัทยังมีการนำเสนอกลุ่มผลิตภัณฑ์เพิ่มขึ้นเพื่อให้เป็น One Stop Services
รวมถึงการเพิ่มความหลากหลายของแต่ละผลิตภัณฑ์และกำลังพัฒนาบริการใหม่ๆ
พร้อมกับการสร้างมูลค่าเพิ่มต่างๆ ทั้งนี้
เพื่อตอบสนองความต้องการของลูกค้าและเพื่อการเติบโตของธุรกิจอย่างต่อเนื่อง

2.8 ความเสี่ยงจากการมีกลุ่มผู้ถือหุ้นรายใหญ่ถือหุ้นรวมกันเกินกว่าร้อยละ 50

ณ วันที่ 31 ธันวาคม 2555 นายชำนาญ พรพิไลลักษณ์ และนางกนกกร แทนไกรศร ผู้ก่อตั้งบริษัท
ถือหุ้นรวมกันในบริษัทคิดเป็นร้อยละ 70.26 ของจำนวนหุ้นที่จำหน่ายได้แล้วทั้งหมดของบริษัท
ซึ่งจะทำให้สามารถควบคุมเสียงมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับคะแนนเสียง 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจจะไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

2.9 ความเสี่ยงจากการที่ผู้บริหารส่วนใหญ่เป็นชุดเดียวกับคณะกรรมการบริษัท

ปัจจุบันบริษัทไม่มีความเสี่ยงดังกล่าว
เนื่องจากคณะกรรมการบริษัทประกอบด้วยกรรมการที่เป็นผู้บริหารเพียง 3 ท่าน
จากจำนวนกรรมการทั้งหมด 9 ท่าน
จึงไม่ส่งผลให้เกิดการคานอำนาจระหว่างคณะกรรมการบริษัทและฝ่ายบริหาร
สำหรับกรรมการที่มิใช่ฝ่ายบริหารล้วนเป็นผู้ทรงคุณวุฒิจากภายนอกที่มีความเป็นอิสระจากผู้ถือหุ้น
กรรมการ และผู้บริหารของบริษัท โดยเข้ามาดำรงตำแหน่งกรรมการบริษัทจำนวน 6 ท่าน
ในจำนวนดังกล่าวมีกรรมการ 3 ท่านทำหน้าที่เป็นกรรมการตรวจสอบ

นอกจากนี้
ประธานกรรมการบริษัทยังมีคุณสมบัติเป็นกรรมการอิสระซึ่งเป็นผู้ทรงคุณวุฒิจากภายนอกและยังดำรงตำแหน่งเป็นประธานกรรมการตรวจสอบอีกด้วย
และเพื่อให้การกำกับดูแลเป็นไปอย่างเหมาะสมและมีประสิทธิภาพ
บริษัทได้กำหนดขอบเขตอำนาจในการดำเนินงานของผู้บริหารแต่ละตำแหน่งไว้อย่างชัดเจนในอำนาจดำเนินการของบริษัท
รวมทั้งกรรมการผู้จัดการไม่มีอำนาจในการดำเนินการใดๆ ในหรือเกี่ยวกับรายการที่เกี่ยวโยงกัน
รายการการได้มาหรือจำหน่ายไปซึ่งสินทรัพย์ที่สำคัญของบริษัท
และอำนาจที่มอบให้กรรมการผู้จัดการหรือบุคคลที่ได้รับมอบอำนาจจากกรรมการผู้จัดการจะไม่สามารถอนุมัติรายการที่ตนหรือบุคคลที่อาจมีความขัดแย้งมีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อยของบริษัท

ทั้งนี้ เพื่อเป็นการป้องกันการมีอำนาจเบ็ดเสร็จของนายชำนาญ พรพิไลลักษณ์ กรรมการผู้จัดการ
และนางกนกกร แทนไกรศร รองกรรมการผู้จัดการ ซึ่งทั้งสองท่านเป็นผู้ถือหุ้นรายใหญ่ของบริษัท
บริษัทจะกำหนดให้การอนุมัติรายการใดๆ
ที่จะก่อให้เกิดประโยชน์ต่อกรรมการผู้จัดการและรองกรรมการผู้จัดการดังกล่าวที่ไม่เกี่ยวข้องกับการประกอบธุรกิจตามปกติของบริษัทและมีมูลค่าของรายการตั้งแต่
100,000 บาทขึ้นไป เช่น การเบิกเงินล่วงหน้า ค่าใช้จ่ายเกี่ยวกับการเดินทางไปต่างประเทศ
เป็นต้น
จะต้องผ่านการรับทราบและการตรวจสอบของฝ่ายตรวจสอบภายในของบริษัทก่อนที่จะมีการอนุมัติรายการดังกล่าว
ซึ่งหากฝ่ายตรวจสอบภายในเห็นว่ารายการดังกล่าวไม่เหมาะสมหรือมีความผิดปกติ
ฝ่ายตรวจสอบภายในจะรายงานโดยตรงต่อประธานกรรมการตรวจสอบโดยทันที

คณะกรรมการตรวจสอบจะทำหน้าที่ในการตรวจสอบกำกับดูแล
รวมทั้งอนุมัติรายการที่อาจมีความขัดแย้งที่มีความเกี่ยวข้องกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว
รวมไปถึงรายการที่มีนัยสำคัญและอาจส่งผลกระทบต่อผลการดำเนินงานของบริษัท เช่น
การซื้อขายทรัพย์สินถาวร การก่อหนี้และภาระผูกพัน เป็นต้น
เพื่อให้มั่นใจได้ว่ารายการดังกล่าวจะเป็นไปอย่างเหมาะสมและเพื่อรักษาผลประโยชน์ของบริษัทเป็นสำคัญ
ยิ่งไปกว่านั้น
บริษัทยังจัดให้มีฝ่ายตรวจสอบภายในซึ่งขึ้นตรงต่อคณะกรรมการตรวจสอบเพื่อทำหน้าที่ในการควบคุมดูแลตรวจสอบการดำเนินงานภายในของบริษัทให้เป็นไปอย่างโปร่งใส
เหมาะสม และรัดกุม รวมทั้งติดตามข้อมูลและตรวจสอบรายการต่างๆ
ตามที่คณะกรรมการตรวจสอบมอบหมาย

2.10 ความเสี่ยงจากภัยธรรมชาติ

บริษัทได้ตระหนักถึงสภาพภูมิอากาศว่ามีแนวโน้มที่เปลี่ยนแปลงไปอย่างรวดเร็วส่งผลให้เกิดภัยธรรมชาติในรูปแบบต่างๆ
มากมาย อาทิ ปัญหาอุทกภัยน้ำท่วมร้ายแรงในปี 2554 ทำให้สินค้าที่เก็บไว้ที่คลังสินค้าศาลายา
จังหวัดนครปฐม ได้รับผลกระทบและเกิดความเสียหายเป็นจำนวนมาก
แม้มูลค่าความเสียหายที่เกิดขึ้นดังกล่าวบริษัทจะได้รับการจ่ายชดเชยจากบริษัทประกันภัยก็ตาม
แต่เพื่อความไม่ประมาท บริษัทจึงได้ก่อสร้างคลังสินค้าที่จังหวัดชลบุรีไว้อีกหนึ่งแห่ง

สำหรับคลังสินค้าศาลายา
บริษัทได้กำหนดมาตรการและดำเนินการทุกด้านเพื่อป้องกันความเสี่ยงในการดำเนินธุรกิจและการจัดเก็บสินค้ากรณีที่อาจเกิดอุทกภัยซ้ำซ้อนในอนาคต
ทั้งนี้
บริษัทได้ดำเนินการซ่อมแซมปรับปรุงพื้นที่บริเวณคลังสินค้าศาลายาที่ได้รับความเสียหายจากเหตุการณ์อุทกภัยในช่วงปลายปี
2554 เรียบร้อยแล้ว